**Uddrag af ledelsesberetning - 2018**

**Væsentligste aktiviteter**  
Mascot International A/S’ væsentligste aktiviteter er i lighed med tidligere år udvikling, produktion og salg af erhvervsbeklædning og sikkerhedsfodtøj.

**Udvikling i regnskabsåret og årets resultat**  
Koncernens nettoomsætning udgør 977 mio. kr. i 2018 mod 870 mio. i 2017, hvilket er en stigning på 12,2 %.

Resultat før skat udgør 190,4 mio. kr. i 2018 mod 151,6 mio. kr. i 2017. Det er en stigning på 25,6 %. Stigningen skyldes, at de væsentlige og tålmodige investeringer i såvel teknologi som optimering af arbejdsprocesser gennem mere end et årti, nu for alvor giver afkast. Samtidig har koncernen opnået væsentlige økonomiske stordriftsfordele.

Egenkapitalen var ultimo 2018 på 703 mio. kr. og soliditeten blev på 64,3 %. En konstant geninvestering i virksomheden vha. dens årlige overskud har gjort, at virksomheden er økonomisk bundsolid, og den dermed har mulighed for fortsatte langsigtede investeringer i vækst og øget konkurrencedygtighed. Stigningen i balancen fra 825 mio. til næsten 1,1 mia. kr. vidner samtidig om, at denne mulighed udnyttes. Hovedparten af investeringerne er gået til et nyt fuldautomatisk lager samt anlægsaktiviteter i forbindelse med ekspansionen. Dette gøres for at øge konkurrenceevnen, som blev synliggjort i 2018, samt for at vækste og gøre virksomheden mere skalerbar.

Virksomheden havde i 2018 et positivt cash-flow på mere end 125 mio. kr. fra driftsaktiviteten.

Af ovenstående fremgår således, at den forventede udvikling, som blev anført i årsrapporten for 2017, blev indfriet i 2018, nemlig en positiv udvikling i omsætningen på mellem 10 % og 20 % (12.2 %). Indtjeningen blev lidt bedre end forventet i 2018.  
  
Virksomhedens udvikling i såvel omsætning som resultat i 2018 anses som værende tilfredsstillende.

**Begivenheder efter regnskabsårets afslutning**  
Der er ikke efter regnskabsårets afslutning indtruffet begivenheder af væsentlig betydning for selskabets finansielle stilling.

**Særlige risici**  
Der har været mindre udsving i virksomhedens kost- og salgspriser. Der er konstateret stigninger i produktionspriserne pga. lønstigninger i produktionslandene. Lønstigningerne har virksomheden dog kunnet afbøde i et vist omfang ved en effektivitetsstigning.